Albrecht Dürer

Albrecht Dürer neɣ s telmant Albrecht Dürer der Jüngere (ilul deg Nürnberg, Bayern, deg 21 Mayyu 1471 - yemmut deg 6 Yebrir 1528), d amekla (peintre) yerna d amusnak (mathématicien) almani. Leqdicat-nnes n tẓuri rran-t mechur deg Turuft qbel ad yaweḍ 30 n yiseggasen deg tmeddurt-nnes, yerna ass-a, ttwalin-t d anaẓur ameqran n tallit n Tsidert (Renaissance) deg tmura n ugafa (nord) n Turuft. 

Leqdic-is
Dürer iga-d tugniwin yeqqnen ɣer wesɣan (ddin), am wakken ay d-yekla (peindre) tugniwin n wudmanen n yemdanen ay yettwassnen, yerna iga-d tugniwin i yiman-nnes ula d netta. Dürer yella daɣen ineqqec-d tugniwin ɣef yiɣir (nnḥas), am wakken ay inejjer tugniwin ɣef wesɣar. 
Deg yenqacen-nnes n wesɣar umi semman Amazrar n Tneggarut [Apocalypse] (deg 1498), Dürer yella mazal-it yettḍafar aɣanib aguti aqbur deg leqdic-nnes. Maca, deg leqdicat ay iga sakkin, yeḍfer aɣanib d amaynut. Tifelwiyin-nnes (tableau) mechuren am Amnay, Tamettant ed Uciṭan (deg 1513), San Hieronymus deg Tezrawin-nnes (1514) akked Melencolia I (1514) jebdent-d lwelha n yizaɣanen (critiques) yerna aṭas n wawal ay d-yellan fell-asent deg wayen yerzan inumak-nsent. 
Dürer iga-d daɣen tikla s waman. Tifelwiyin-nnes n waman d tid aydeg d-iṣewwer imeẓriyen (paysages), yerna Dürer d yiwen seg yinuẓar uṛufiyen imezwura ay d-iṣewwren imeẓriyen. Daɣen, iqeddicen-nnes deg wenrar n wenjar n wesɣar d wid ay yesnernan mliḥ taẓuri-a deg leqrun ay d-iḍefren. Dürer yella yessen inuẓar iṭalyanen ed yelsaẓriyen (humanistes) almanen, dɣa d aya ay as-iledyen abrid akken ad d-yessekcem aɣanib aṭalyani n tẓuri deg Tsidert (Rennaissance) n tmura n ugafa n Turuft. 
Seg tama niḍen, Dürer yura-d daɣen iqeddicen ɣef tusnakt. Albrecht Dürer yemmut deg temdint n Nürnberg.

Taggayt:Tameddurt
Taggayt:Taẓuri
Taggayt:Tusnakt